Je Guillemins, çay en arriers fiz monsignour Perron, dit Put, de Lyvier, chevaliers, fais savoir à touz... que je requenois et diz en bone verité, non mie deceuz ne contrainz, ne par force, ne par paour, ne par proieres, mais de ma propre velonté, que je suis hons liges à noble baron Jeham de Chalon, signor d’Arlay, sauve la feauté le signour de Monferrant, et hai repris de lui en accroissemant dou fié que de lui tenoie et tieng les choses ci desoz escriptes, ce est assavoir: la moitié de sept septures de prey qui sunt em pré Wiber, la moitié de quatre septures em pré Sainte-Marie, la moytié de trois septures em pré Coutyn, la moitié d’une septure en prey au Chevriz, la moitié de VI septures et demie en la mie (sic) de Conrenon, la moitié de IX septures ou byeler de la Chaldar, la moitié de cinc septures ou premier champ dever Doncour, et la moitié de cinc septures et autres dous chavons dessus le prey de la Chaldar, la moitié de VI jornaus de terre arauble en champ d’Andelot, la moitié de trois jornaux ou fel Saprey, la moitié de quatre jornax derriers ma maison de Dronon, la moitié de douze jornaux en la fin de Fontainne, la moité de six journaux en la Vie, et Vinet, mon home, qui est fiz à la Pluschiere. Et por ces choses dessusdites, que doudit Jeham, mon signour, hai repris, il m’a donné VII livres d’estevenans bons et loiaux, lesquex je hai heues et receues de lui en bons deniers nombrez, et m’an tieng pour bien paiez et en quite ledit Jeham, mon signour, et ses hoirs, pour moy et pour les miens. Et ceste chose ai je faite par le loux et par le consentemant et par l’outroi Huguetain, ma fame. Et je, ladite Huguete, me consent en cest fait et le lou et outroy et [tien] por estauble, et abrenuncie en cest fait, par ma foi fiancié, à benefice de douaire et de dons faits pour noces, et reconois et diz en verité que autre part m’at atant assigné doudit douaire et doudit don fait por noces. Et je, lidiz Guillemins, ai promis et promet adit Jeham, mon signor, par ma foi corporelmant donée, garder et tenir fermemant les choses devantdites et que je jemas encontre ne vendray ne feroy venir autre encontre. En tesmoignaige de laquel chose, je, lidiz Guillaumes, et je, ladite Huguete, sa fame, havons fait metre en ces lettres le seal dou chapitre de l’iglise de Saint-Michiel de Salins... Ce fut fait l’am de l’incarnation Nostre Signor mil CC et sexante et seze, ou mois de marz.